CELEX: 
Language: hu
Date: 2021-03-24 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az 1003/2013/EU és az (EU) 2019/360 felhatalmazáson alapuló rendeletnek az Európai Értékpapírpiaci Hatóság által 2021-ben a kereskedési adattáraknak felszámított éves felügyeleti díjak tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az európai felügyeleti hatóság (Európai Értékpapírpiaci Hatóság) létrehozásáról szóló, 2010. november 24-i 1095/2010/EU európai parlamenti és tanácsi rendelet
                  1
                62. cikkének értelmében az Európai Értékpapírpiaci Hatóság (a továbbiakban: ESMA) bevételei a nemzeti hatóságok hozzájárulásai és az uniós támogatás mellett az uniós jogszabályokban meghatározott esetekben az ESMA-nak fizetendő díjakból, továbbá a tagállamok vagy megfigyelők önkéntes hozzájárulásaiból, valamint a kiadványokért, képzésekért, továbbá az ESMA által nyújtott bármely egyéb szolgáltatásért felszámított, megállapodás szerinti díjakból állnak, amennyiben ezeket a szolgáltatásokat egy vagy több, hatáskörrel rendelkező hatóság kifejezetten kérte.
            
            
               Az ESMA látja el az Unióban a kereskedési adattárak felügyeletét, melyek a származtatott ügyletek és az értékpapír-finanszírozási ügyletek adatainak összegyűjtéséért és kezeléséért felelős infrastruktúrák. Az ESMA engedélyezi a kereskedési adattárakat, és felügyeli azok vonatkozó szabályozási követelményeknek való megfelelését. A kereskedési adattárak egyszeri regisztrációs díjat és éves felügyeleti díjat fizetnek az ESMA-nak.
            
            
               A kereskedési adattárak által az ESMA-nak fizetett díjakat két különböző felhatalmazáson alapuló rendeletben megállapított módszerrel számítják ki. Az egyiket a származtatott ügyletekkel kapcsolatos tevékenységük
                  2
               , a másikat az értékpapír-finanszírozási ügyletekkel kapcsolatos tevékenységük
                  3
                esetében alkalmazzák. Az említett felhatalmazáson alapuló rendeleteket a Bizottság az ESMA szakvéleménye alapján fogadta el, és azok az európai piaci infrastruktúra-rendelet
                  4
                (EMIR) 72. cikkében, valamint az értékpapír-finanszírozási ügyletekről szóló rendelet
                  5
                (SFTR) 11. cikkében foglalt elveken alapulnak:
            
            
               –a befizetett díjaknak teljes mértékben fedezniük kell az ESMA-nak a kereskedési adattárak nyilvántartásba vételével, elismerésével és felügyeletével kapcsolatos szükséges kiadásait, és
            
            
               –a kereskedési adattárnak felszámított díj összegének arányosnak kell lennie az érintett kereskedési adattár árbevételével. Továbbá, az EMIR esetében a társjogalkotó belefoglalta a 2019/834 rendelettel (EMIR REFIT)
                  6
                bevezetett módosításokba azt, hogy a kereskedési adattáraknak felszámított díj összegének fedeznie kell az ESMA nyilvántartásba vételi és felügyeleti tevékenységeivel kapcsolatban felmerült összes észszerű adminisztratív költséget.
            
            
               2021. január 1-je óta az uniós kereskedési adattárak piaca jelentősen megváltozott. A 2021. január 1-je előtt az Egyesült Királyságban székhellyel rendelkező négy kereskedési adattár közül csak kettő helyezte át tevékenységét az EU-ba, és nyújtja ott szolgáltatásait. Ennek érdekében új szervezeteket hoztak létre az EU-ban.
            
            
               Az említett új kereskedési adattárak ténylegesen 2021 januárjában kezdték meg tevékenységüket az Unióban. Annak biztosítása érdekében, hogy az Unióban realizált tényleges árbevételükkel arányos díjat fizessenek ebben az évben, a Bizottság új cikk beillesztését javasolja a kereskedési adattárak által az ESMA-nak fizetett díjakról szóló felhatalmazáson alapuló két rendeletbe, nevezetesen az 1003/2013/EU és az (EU) 2019/360 felhatalmazáson alapuló rendeletbe. Az említett új cikk olyan specifikus referencia-időszakot határoz meg a kereskedési adattárak által az ESMA-nak 2021-ben fizetendő éves díjak kiszámításához használt figyelembe veendő árbevétel kiszámításához, amely várhatóan jobban tükrözi majd az uniós kereskedési adattárak piacán végbemenő változásokat.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Eljárási kérdések
            
            
               2020 novemberében az ESMA felkérte a Bizottságot, hogy módosítsa a kereskedési adattárak által az ESMA-nak 2021-ben fizetendő éves díjak kiszámításához használt módszert. Az ESMA javaslata szerint a kereskedési adattárak figyelembe veendő árbevételének kiszámításához alkalmazandó új referenciaidőszak a 2021. január – 2021. június közötti időszak lenne a 2020. évi időszak helyett.
            
            
               2020. december 22. és 2021. január 11. között a Bizottság írásbeli eljárás keretében konzultált az Európai Értékpapír-bizottság szakértői csoportjával (EGESC). Az EGESC a tagállamok, az Európai Központi Bank, az Európai Parlament Gazdasági és Monetáris Bizottságának titkársága és az ESMA képviselőiből áll. Az EGESC tagjai általánosságban egyetértettek a javaslattal, és nem emeltek számottevő kifogást, jóllehet néhány tagállam alternatív megoldásokat terjesztett elő a helyzet kezelésére. Az egyik tagállam aggályosnak tartotta a módszer megváltoztatásának időzítését, mivel az új módszernek 2021-ben kell hatályba lépnie, amely egyben az alkalmazásának éve is. A javasolt módosítások bevezetésének elmaradása esetén várható következmények miatt azonban sürgősen módosítani kell a kereskedési adattárak által 2021-ben fizetendő éves díjak kiszámítására használt módszert.
            
            
               Továbbá, ezt a felhatalmazáson alapuló jogi aktust a minőségi jogalkotásra vonatkozó iránymutatásnak megfelelően nyilvános véleményezés céljából közzétették 2021. február 9-től 2021. március 9-ig. A Bizottsághoz nem érkeztek vélemények a felhatalmazáson alapuló jogi aktus tervezetével kapcsolatban.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 1. cikk meghatározza a kereskedési adattárak által az EMIR keretében végzett tevékenységükért fizetendő 2021. évi éves felügyeleti díjat.
            
            
               A 2. cikk meghatározza a kereskedési adattárak által az SFTR keretében végzett tevékenységükért fizetendő 2021. évi éves felügyeleti díjat.
            
            
               A 3. cikk a jogi aktus hatálybalépésének időpontjáról rendelkezik.
            
            
               4.HATÁSVIZSGÁLAT
            
         
         
            
               A javasolt módosítások célja a díjak kereskedési adattárak közötti elosztása, szem előtt tartva az EMIR- és az SFTR-rendeletben foglalt arányosság elvét és annak biztosítását, hogy az ESMA fedezni tudja a kereskedési adattárak felügyeletével kapcsolatos valamennyi költségét. A Bizottság a következő három alternatívát vizsgálta mint lehetséges megoldást:
            
            
               (1)Az új uniós kereskedési adattárak által generált figyelembe veendő árbevétel hozzáadása az egyesült királyságbeli kereskedési adattárak figyelembe veendő árbevételéhez ugyanazon csoporton belül.
            
            
               (2)A figyelembe veendő árbevétel referencia-időszakának módosítása a 2020. január–december közötti időszakról 2021. január–június közötti időszakra.
            
            
               (3)Nem módosulnak az 1003/2013/EU felhatalmazáson alapuló rendelet 3. cikke (2) bekezdésében és az (EU) 2019/360 felhatalmazáson alapuló rendelet 2. cikke (4) bekezdésében foglalt szabályok, amelyek értelmében az ESMA a figyelembe veendő árbevételt a kereskedési adattár (n–1) évi tényleges működési hónapjainak adataiból az (n–1) év egészére extrapolálhatja, amennyiben a kereskedési adattár nem működött az egész évben.
            
            
               Az első alternatíva hátránya, hogy nem tükrözi kellőképpen az arányosság elvét azokban az esetekben, amikor az egyesült királyságbeli kereskedési adattárak tevékenységének csak egy részét helyezik át az EU-ba, illetve egyik tevékenységét sem, miközben a többi tevékenység az Egyesült Királyságban marad. Az uniós kereskedési adattárak és az egyesült királyságbeli leányvállalataik adatainak összeadásával kapott volumen így nagyobb lehet annál, mint amit az új uniós kereskedési adattárak tényleges tevékenysége indokolna. Az uniós kereskedési adattárak aggályosnak tarthatják azt is, hogy az ESMA-nak – mint európai felügyeleti hatóságnak – információkat küldjenek az egyesült királyságbeli, vagyis a 2021. január 1-jétől harmadik országban található leányvállalataik bevételeiről. Az sem egyértelmű, hogy az említett megközelítés teljes mértékben összhangban lenne-e a rendelkezések jelenlegi szövegével. Az említett kérdések miatt ez az alternatíva nem biztosítana kellő arányosságot, ezért elutasították.
            
            
               A harmadik alternatíva is problémákat vet fel az arányosság elvét illetően. Amennyiben a tevékenység egyesült királyságbeli kereskedési adattárakból újonnan nyilvántartásba vett uniós kereskedési adattárakba való áthelyezésére csak 2021. január 1-jén került sor, a 2020. évi (nem létező vagy alacsony) árbevételen alapuló extrapoláció 2021-re vonatkozóan nem nyújt megfelelő becslést az aktivitásról. Az ismertetett forgatókönyv szerint ahhoz, hogy az ESMA teljes mértékben fedezhesse a felügyeleti díjakat, az EU-ban 2021. január 1-je előtt aktív uniós kereskedési adattáraknak nem arányosan kellene felszámítani azokat, és 2021-ben csaknem a teljes éves felügyeleti díjat nekik kellene megfizetniük, jóllehet az ESMA 2021. évi felügyeleti költségeinek teljes összegét nem feltétlenül ők okozzák. Figyelembe véve az ESMA 2021. évi költségvetési tervezetét
                  7
               , melyben a kereskedési adattáraktól származó díj becsült összege több mint 3,6 millió EUR, az 1003/2013/EU és az (EU) 2019/360 felhatalmazáson alapuló rendeletek módosítása nélkül a két új kereskedési adattárnak gyakorlatilag egyenként összesen 60 000 EUR éves díjat kellene fizetnie (beleértve a származtatott ügyleteiket és az értékpapír-finanszírozási ügyleteiket), a fennmaradó 3,5 millió EUR-t pedig a 2021. január 1-je előtt működő két uniós kereskedési adattárnak kellene megfizetnie. Máskülönben jelentősen csökkenteni kellene az ESMA kereskedési adattárak felügyeletét szolgáló becsült költségvetését, ami várhatóan hosszabb távú hatást gyakorolna 2021 utánra, és a felügyeletet szolgáló források elégtelensége miatt veszélyeztetné a megfelelő felügyelet gyakorlását.
            
            
               Ezért ennek az alternatívának is komoly hiányosságai vannak az ismertetett forgatókönyv tekintetében az arányosságot és a kereskedési adattárak megfelelő felügyeletét illetően.
            
            
               Végezetül, a 2. alternatíva esetében nem állapíthatók meg ugyanazok a hátrányok, mint az 1. és a 3. alternatíva esetében. Kiválasztását a következő okok indokolják:
            
            
               i. a folyó év adataira támaszkodik, melyek a brexit utáni tényleges piaci részesedést tükrözik,
            
            
               ii. tükrözi az ügyfelek brexit utáni új eloszlását: a kereskedési adattárak nem minden esetben rendelkeznek uniós jogutóddal, ezért az ügyfeleik más uniós kereskedési adattárat választanak.
            
            
               iii. a január–június közötti adatokra támaszkodó megközelítést használták a kereskedési adattárakra irányadó EMIR- és SFTR-rendelet első alkalmazása során, amikor a becslésekhez nem álltak rendelkezésre adatok az (n–1) évre vonatkozóan (2014 az EMIR esetében, 2020 az SFTR esetében). Ez precedensként szolgál az említett megközelítés választásához.
            
            
               5.A FELHATALMAZÁSON ALAPULÓ JOGI AKTUS KÖLTSÉGVETÉSI VONZATAI
            
            
               Az ESMA-rendelet 62. cikke, az EMIR-rendelet 72. cikke és az SFTR-rendelet 11. cikke értelmében az uniós kereskedési adattárak által az ESMA-nak fizetett díjak az ESMA költségvetésének részét képezik, és a díjösszeget úgy kell meghatározni, hogy az ESMA teljes mértékben fedezhesse a kereskedési adattárak nyilvántartásba vételével és felügyeletével kapcsolatos szükséges kiadásait.
            
            
               Az 1003/2013/EU és a 2019/360 felhatalmazáson alapuló rendelet javasolt módosításainak azonban nem lehetnek költségvetési vonzatai az ESMA-ra nézve, illetve nem gyakorolhatnak indokolatlan hatást a kereskedési adattárakra. A fentiekben kifejtettek szerint az említett módosítások lehetővé teszik a díjak uniós kereskedési adattárak közötti árbevétel-arányos elosztását.
            
            
               A javasolt módosítások nem érintik az Európai Unió általános költségvetésébe (bizottságra vonatkozó szakaszba) bevitt uniós támogatást, mely az 1095/2010/EU rendelet 62. cikke (1) bekezdésének b) pontja értelmében az ESMA bevételeinek része.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.3.24.)
            
            
               az 1003/2013/EU és az (EU) 2019/360 felhatalmazáson alapuló rendeletnek az Európai Értékpapírpiaci Hatóság által 2021-ben a kereskedési adattáraknak felszámított éves felügyeleti díjak tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre
                  8
                és különösen annak 72. cikke (3) bekezdésére,
            
            
               tekintettel az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról szóló, 2015. november 25-i (EU) 2015/2365 európai parlamenti és tanácsi rendeletre
                  9
                és különösen annak 11. cikke (2) bekezdésére,
            
            
               mivel:
            
            
               (1)A kereskedési adattárak által az ESMA-nak fizetett díjakat az 1003/2013/EU és az (EU) 2019/360 felhatalmazáson alapuló rendeletekben meghatározott módszerrel számítják ki. Az említett felhatalmazáson alapuló rendeletekben a figyelembe veendő árbevételre vonatkozó referenciaidőszak a díjfizetés évét megelőző év.
            
            
               (2)2020. február 1-jén az Egyesült Királyság kilépett az Európai Unióból és az Európai Atomenergia-közösségből. A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 126. cikkében meghatározott átmeneti időszaknak megfelelően az uniós jog 2020. december 31-től nem alkalmazandó az Egyesült Királyságra és az Egyesült Királyságban.
            
            
               (3)Két, az Egyesült Királyságban székhellyel rendelkező kereskedési adattár szolgáltatásainak és tevékenységeinek egy részét áthelyezte az Unióba, hogy továbbra is nyújthassa szolgáltatásait és folytathassa tevékenységeit az Unióban székhellyel rendelkező szerződő felek számára. Ez jelentősen megváltoztatta az Unióban működő kereskedési adattárak számát.
            
            
               (4)Az új uniós kereskedési adattárak ténylegesen 2021 januárjában kezdték meg tevékenységüket az Unióban, 2020-ban szinte egyáltalán nem folytattak tevékenységet. A 2021. évi éves felügyeleti díjuk így elhanyagolható lenne, jóllehet a tevékenységeik valószínűleg jelentősek lesznek. Annak biztosítása érdekében, hogy az általuk fizetett díj az Unióban realizált tényleges árbevételükkel arányos legyen, a 2021. évi éves felügyeleti díjukat a 2021. év első felében figyelembe veendő árbevételük alapján kell kiszámítani.
            
            
               (5)Annak érdekében, hogy az ESMA arányosan számíthassa fel a kereskedési adattáraknak a felügyeletükhöz kapcsolódó összes költséget fedező 2021. évi felügyeleti díjakat, módosítani kell a kereskedési adattárak által 2021-ben az ESMA-nak fizetendő éves díjak kiszámításához használt referencia-időszakot. Mivel az érintett kereskedési adattárakat a 648/2012/EU és az (EU) 2015/2365 rendelet alapján az ESMA nyilvántartásba vette, az említett referencia-időszakot egyidejűleg kell módosítani.
            
            
               (6)Az 1003/2013/EU és az (EU) 2019/360 felhatalmazáson alapuló rendeleteket ezért ennek megfelelően módosítani kell,
            
            
               (7) Az eredményes és hatékony felügyelet és végrehajtás megkönnyítése érdekében e rendeletnek sürgősen hatályba kell lépnie,
            
            
               ELFOGADTA EZT A RENDELETET:
            
            
               1. cikk
               Az 1003/2013/EU felhatalmazáson alapuló rendelet módosítása
            
            
               Az 1003/2013/EU rendelet szövege a következő 15a. cikkel egészül ki:
            
            
               „15a. cikk
               A 2020. december 31-ig nyilvántartásba vett kereskedési adattárak 2021. évi éves felügyeleti díja
            
            
               (1)Az EÉPH-nál 2020. december 31-ig már nyilvántartásba vett kereskedési adattáraknak a 2021. évre vonatkozóan a 7. cikknek megfelelően kiszámított éves felügyeleti díjat kell felszámítani. Azonban a 7. cikk (2) bekezdése c) pontjának alkalmazásában a kereskedési adattárak figyelembe veendő árbevételét a (2) bekezdéssel összhangban kell kiszámítani.
            
            
               (2)Az (1) bekezdés alkalmazásában a kereskedési adattár figyelembe veendő árbevétele a következők mindegyike egyharmadának összege:
            
            
               a)a kereskedési adattár alapvető tevékenységeiből – azaz a származtatott ügyletekre vonatkozó adatok központosított gyűjtéséből és tárolásából – a 2021. január 1-jétől 2021. június 30-ig tartó időszak során realizált bevétel, elosztva az összes kereskedési adattár alapvető tevékenységeiből – azaz a származtatott ügyletekre vonatkozó adatok központosított gyűjtéséből és tárolásából – a 2021. január 1-jétől 2021. június 30-ig tartó időszak során realizált összbevétellel;
            
            
               b)a 2021. január 1-jétől 2021. június 30-ig tartó időszak során a kereskedési adattárnak bejelentett ügyletek száma, elosztva a 2021. január 1-jétől 2021. június 30-ig tartó időszak során az összes nyilvántartásba vett kereskedési adattárnak bejelentett összes ügylet számával;
            
            
               c)a 2021. június 30-án lezáratlanként rögzített ügyletek száma, elosztva a 2021. június 30-án az összes nyilvántartásba vett kereskedési adattárban lezáratlanként rögzített ügyletek összesített számával.
            
         
         
            
               (3)Az (1) bekezdésben említett éves felügyeleti díj összegét csökkenteni kell a kereskedési adattár által [Kiadóhivatal: Kérjük, illesszék be a rendelet hatálybalépésének napját] előtt a 11. cikk (1) bekezdésének megfelelően már befizetett összegekkel.
            
            
               Amennyiben a kereskedési adattár által [Kiadóhivatal: Kérjük, illesszék be a rendelet hatálybalépésének napját] előtt a 11. cikk (1) bekezdésének megfelelően már befizetett összeg nagyobb az (1) bekezdéssel összhangban kiszámított éves felügyeleti díj összegénél, az ESMA visszatéríti a különbözetet a kereskedési adattárnak.
            
            
               (4)A 11. cikk (1) bekezdésétől eltérve az (1) bekezdésben említett kereskedési adattárak által fizetendő 2021. évi éves felügyeleti díj 2021. október 31-én esedékes.
            
            
               (5)A 2021. évi éves felügyeleti díjat tartalmazó számlákat az ESMA legalább 30 nappal a fizetési határidő előtt elküldi az (1) bekezdésben említett kereskedési adattáraknak.
            
            
               (6)Amikor a 2021-re vonatkozó auditált beszámolók elérhetővé válnak, az (1) bekezdésben említett kereskedési adattárak kötelesek jelenteni az ESMA-nak a 3. cikk (1) bekezdésében említett mutatókat a 2021. évre vonatkozóan.
            
            
               A kereskedési adattáraknak fel kell számítani a 2021. évi éves felügyeleti díj ténylegesen megfizetett összege és a 2021. évi éves felügyeleti díj azon összege közötti különbözetet, amely akkor vált volna esedékessé, ha a figyelembe veendő árbevétel kiszámítása az első albekezdés szerint jelentett mutatók alapján történt volna.
            
            
               A második albekezdés szerinti minden további díjfizetésre vonatkozó számlákat az ESMA legalább 30 nappal az adott fizetési határidő előtt megküldi.”
            
            
               2. cikk
               Az (EU) 2019/360 felhatalmazáson alapuló rendelet módosítása
            
            
               Az (EU) 2019/360 rendelet szövege a következő 15a. cikkel egészül ki:
            
            
               „15a. cikk 
               A 2020. december 31-ig nyilvántartásba vett kereskedési adattárak 2021. évi éves felügyeleti díja
            
            
               (1)Az ESMA-nál 2020. december 31-ig már nyilvántartásba vett kereskedési adattáraknak a 2021. évre vonatkozóan a 6. cikknek megfelelően kiszámított éves felügyeleti díjat kell felszámítani. Azonban a 6. cikk (2) bekezdése b) pontjának alkalmazásában a kereskedési adattárak figyelembe veendő árbevételét a (2) bekezdéssel összhangban kell kiszámítani.
            
            
               (2)Az (1) bekezdés alkalmazásában a kereskedési adattár figyelembe veendő árbevétele a következők összege:
            
            
               –az alapvető tevékenységekből – vagyis az értékpapír-finanszírozási ügyletekre vonatkozó adatok központosított gyűjtéséből és kezeléséből – származó, a 2021. január 1-jétől 2021. június 30-ig tartó időszak során realizált bevétel, valamint
            
            
               –a kiegészítő szolgáltatásokból származó, a 2021. január 1-jétől 2021. június 30-ig tartó időszak során realizált, a 2. cikk (1) és (2) bekezdése szerinti figyelembe veendő bevétel összege,
            
            
               osztva a következők összegével:
            
            
               –az összes nyilvántartásba vett kereskedési adattár alapvető tevékenységekből – vagyis az értékpapír-finanszírozási ügyletekre vonatkozó adatok központosított gyűjtéséből és kezeléséből – származó, a 2021. január 1-jétől 2021. június 30-ig tartó időszak során realizált összbevétele, valamint
            
            
               –az összes nyilvántartásba vett kereskedési adattár kiegészítő szolgáltatásokból származó, a 2021. január 1-jétől 2021. június 30-ig tartó időszak során realizált figyelembe veendő bevétele a 2. cikk (1) és (2) bekezdésének megfelelően.
            
            
               (3)Az (1) bekezdésben említett éves felügyeleti díj összegét csökkenteni kell a kereskedési adattár által [Kiadóhivatal: Kérjük, illesszék be a rendelet hatálybalépésének napját] előtt a 10. cikk (1) bekezdésének megfelelően már befizetett összegekkel.
            
            
               Amennyiben a kereskedési adattár által [Kiadóhivatal: Kérjük, illesszék be a rendelet hatálybalépésének napját] előtt a 10. cikk (1) bekezdésének megfelelően már befizetett összeg nagyobb az (1) bekezdéssel összhangban kiszámított éves felügyeleti díj összegénél, az ESMA visszatéríti a különbözetet a kereskedési adattárnak.
            
            
               (4)A 10. cikk (1) bekezdésétől eltérve az (1) bekezdésben említett kereskedési adattárak által fizetendő 2021. évi éves felügyeleti díj 2021. október 31-én esedékes.
            
         
         
            
               (5)A 2021. évi éves felügyeleti díjat tartalmazó számlákat az ESMA legalább 30 nappal a fizetési határidő előtt elküldi az (1) bekezdésben említett kereskedési adattáraknak.
            
            
               (6)Amikor a 2021-re vonatkozó auditált beszámolók elérhetővé válnak, az (1) bekezdésben említett kereskedési adattárak kötelesek jelenteni az ESMA-nak a 2. cikk (3) bekezdésében említett mutatókat a 2021. évre vonatkozóan.
            
            
               A kereskedési adattáraknak fel kell számítani a 2021. évi éves felügyeleti díj ténylegesen megfizetett összege és a 2021. évi éves felügyeleti díj azon összege közötti különbözetet, amely akkor vált volna esedékessé, ha a figyelembe veendő árbevétel kiszámítása az első albekezdés szerint jelentett mutatók alapján történt volna.
            
            
               A második albekezdés szerinti minden további díjfizetésre vonatkozó számlákat az ESMA legalább 30 nappal az adott fizetési határidő előtt megküldi.”
            
            
               3. cikk
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.3.24.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 331., 2010.12.15., 84. o.
               
               
                  
                     (2)
                  
                        A Bizottság 1003/2013/EU felhatalmazáson alapuló rendelete (2013. július 12.) a 648/2012/EU európai parlamenti és tanácsi rendeletnek az Európai Értékpapír-piaci Hatóság által a kereskedési adattáraknak felszámított díjak tekintetében történő kiegészítéséről.
               
               
                  
                     (3)
                  
                        A Bizottság (EU) 2019/360 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az Európai Értékpapírpiaci Hatóság által a kereskedési adattáraknak felszámított díjak tekintetében történő kiegészítéséről.
               
               
                  
                     (4)
                  
                        Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról.
               
               
                  
                     (5)
                  
                        Az Európai Parlament és a Tanács (EU) 2015/2365 rendelete az értékpapír-finanszírozási ügyletek és az újrafelhasználás átláthatóságáról.
               
               
                  
                     (6)
                  
                        HL L 141., 2019.5.28., 42. o.
               
               
                  
                     (7)
                  
                        54. o., 
                  Az ESMA 2021. évi éves munkaprogramja
               
               
                  
                     (8)
                  
                        HL L 201., 2012.7.27., 1. o.
               
               
                  
                     (9)
                  
                        HL L 337., 2015.12.23., 1. o.